**ການດະວະຫ໌ ເຊີນຊວນສູ່ສາສະຫນາຂອງພຣະເຈົ້າ**

ການງານທີ່ປະເສີດແລະດີທີ່ສຸດ ຄື ການຮຽກຮ້ອງເຊີນຊວນສູ່ສາສະຫນາຂອງພຣະເຈົ້າ ໃຫ້ມະນຸດທັ້ງຫລາຍຮູ້ຈັກພຣະອົງ ນີ້ຄືວຽກຂອງບັນດາສາດສະດາທູດທັ້ງຫລາຍຕັ້ງແຕ່ສາສະດາທູດ ອາດຳຈົນຮອດສາດສະດາທູດມຸຮັມມັດ ເພາະຫນ້າທີ່ຫລັກຂອງສາດສະດາທູດທຸກຄົນ ຄື ແມ່ນການຮຽກຮ້ອງສູ່ແນວທາງຂອງພຣະເຈົ້າ

ການຮຽກຮອງສູ່ພຣະເຈົ້າ ຄື ຄວາມສຸກຂອງຊີວິດ ເປັນສິ່ງຫນື່ງທີ່ຈະເຮັດໃຫ້ມະນຸດຄົນຫນື່ງໄດ້ຊີ້ມລົດຊາດຂອງຄວາມຫອມຫວານຂອງຜູ້ສັດທາ ທ່ານສາດສະດາທູດນັວະຫ໌ (ໂນອາ) ໄດ້ຮຽກຮ້ອງຜູ້ຄົນສູ່ສາສະຫນາຂອງພຣະເຈົ້າເປັນໄລຍະເວລາ 950 ປີ ທ່ານໄດ້ໃຊ້ທຸກສື່ວິທີ່ການໂດຍການສອນສາສະຫນາ ທັ້ງກາງເວັນແລະກາງຄືນ ທັ້ງແບບປິດບັງແລະເປີດເຜີຍ ແຕ່ບໍ່ມີຜູ້ໃດສັດທາຕໍ່ທ່ານເລີຍ ຍົກເວັ້ນພຽງຈຳນວນນ້ອຍ ເຖິງເປັນແນວນັ້ນທ່ານນະບີນັວະຫ໌ກໍ່ຍັງອົດທົນແລະດຳເນີນວຽກງານສັ່ງສອນຜູ້ຄົນໄປ ຄືດັ່ງທ່ານສາດສະດາທູດມູຮັມຫມັດທີ່ຮຽກຮອງຜູ້ຄົນໃນໄລຍະເວລາ 23 ປີ ຈົນຮອດມື້ທ່ານເສຍຊີວິດ

ການຮຽກຮ້ອງສູ່ສາສະຫນາຂອງອັລລໍຫ໌ ເຮັດໃຫ້ມະນຸດປະຊາຊາດຮູ້ຈັກພຣະເຈົ້າຢ່າງແທ້ຈິ່ງ ນີ້ຄືວຽກງານທີ່ປະເສີດທີ່ສຸດ ເພາະພຣະເຈົ້າຄືຜູ້ທີ່ ບັນດາຜູ້ສັດທາຮັກຫລາຍທີ່ສຸດ ພຣະເຈົ້າຄືຜູ້ທີ່ງົດງາມ ແລະ ສົມບູນແບບໃນທຸກໆ ສິ່ງ ພຣະເຈົ້າຄືຜູ້ປະທານສິ່ງຕ່າງໆ ໃຫ້ໃນຊີວິດເຮົາ ເຮົາຈື່ງສົມຄວນຮັກພຣະອົງ ແລະ ເຮົາສົມຄວນມອບຄວາມຮູ້ສຶກອັນເລຶກຊຶ່ງໃຫ້ແກ່ທຸກໆ ຄົນ

ທຳມະຊາດຂອງມະນຸດຖ້າຮັກສິ່ງໃດແລ້ວ ກໍ່ຍອມເວົ້າຈາເອີ້ຍໃນສິ່ງນັ້ນຫລາຍ ຄືນ້ຳໃນແກ້ວຖ້າມັນເຕັມກໍ່ຈະເຮ່ຍລົ້ນອອກມາ ດັ່ງນັ້ນ ຖ້າຫົວໃຈຄົນໆ ຫນື່ງທີ່ເຕັ້ມໄປດ້ວຍຄວາມຮັກພຣະເຈົ້າຜູ້ສ້າງ ຜູ້ໃຫ້ຕ່າງໆໃນຊີວິດເຮົາ ຜູ້ງົດງາມ ເຮົາກໍ່ຈະເວົ້າເຖິງພຣະອົງຫລາຍ ໂດຍເຫດຜົນນີ້ເອງຜູ້ທີ່ເຮັດວຽກສັ່ງສອນຜູ້ຄົນເຊີນຊວນສູ່ສາສະຫນາຂອງພຣະເຈົ້າຈຶ່ງໄດ້ຮັບຜົນລະບຸນອັນໃຫຍ່ຫລວງ

ການເຊີນຊວນຜູ້ຄົນໃຫ້ຮູ້ຈັກພຣະເຈົ້າ ຄື ວຽກອັນທຳອິດທີ່ສາດສະດາທູດໄດ້ຮັບ ຄຳພີອັລກຸຣອານກ່າວວ່າ **"(ທ່ານສາດສະດາມູຮັມມັດ) ຈົ່ງລຸກຂື້ນ ຈົ່ງໄປຕັກເຕືອນ ແລະ ຈົ່ງໄປຖະວາຍຄວາມຫຍິ່ງໃຫຍ່ຂອງພຣະເຈົ້າ"** (ອັລມຸດດັສສິຣ : 2-3) ນີ້ຄືວຽກຂອງທ່ານສາດສະດາທູດ ແລະ ສະຫາຍຜູ້ຕິດຕາມຈົນຮອດມື້ສິ້ນໂລກ

ໃນເມື່ອເຮົາຮູ້ແບບນີ້ແລ້ວ ກໍ່ບໍ່ຄວນທີ່ຈະລະຖິ້ມວຽກງານອັນມີກຽດນີ້ ແລະເຮົາເອງກໍ່ສົມຄວນອຸທິດຕົວຕົນເສຍສະຫລະຮຽກຮອງຜູ້ຄົນ ບໍ່ແມ່ນເຮັດເພື່ອຕົວເອງ ແຕ່ເພື່ອມະນຸດປະຊາຊາດທັ້ງຫລາຍ ເພາະບໍ່ມີໃຜຍາກເຫັນຄົນອື່ນທີ່ຈະຕ້ອງຖືກການລົງໂທດ ບໍ່ມີໃຜຍາກເຫັນຄົນອື່ນຕ້ອງທົນທຸກໃນໂລກນີ້ ແລະ ໂລກຫນ້າ ໂດຍທີ່ເຮົາບໍ່ສາມາດຊ່ວຍເຫລືອໄດ້ເລີຍ

ການຮຽກຮ້ອງສູ່ພຣະເຈົ້າ ຄື ວຽກງານທີ່ປະເສີດທີ່ສຸດພຣະເຈົ້າໄດ້ກ່າວໄວ້ໃນຄຳພີອັລກຸຣອານວ່າ **"ແມ່ນໃຜຈະມີຄຳເວົ້າທີ່ປະເສີດທີ່ສຸດໄປກວ່າ ຄົນທີ່ຮຽກຮອງໄປສູ່ພຣະເຈົ້າ ແລະ ປະຕິບັດຄວາມດີ, ແລະ ຫຍັງກ່າວວ່າເຮົານັ້ນຄືຜູ້ສັດທາສ່ວນຫນື່ງ"** (ຟຸສສິລັຕ : 33)

ພຣະເຈົ້າໄດ້ກ່າວອີກວ່າ **"ຈົ່ງກ່າວເຖີດວ່າ : ນີ້ຄືວິທີທາງຂອງເຮົາ ເຮົາແລະ ຜູ້ປະຕິບັດຕາມເຮົາຕ່າງຮຽກຮ້ອງສູ່ພຣະເຈົ້າດ້ວຍຫລັກຖານອັນຊັດເຈນ"** (ຍູຊຸຟ : 108) ດັ່ງນັ້ນ, ການຮຽກຮອງສູ່ພຣະເຈົ້າ ຄື ວຽກຂອງສາດສະດາທູດຂອງເຮົາ ຖ້າຫາກເຮົາຮັກພຣະເຈົ້າແທ້ຈິ່ງ ແລະ ຮັກທ່ານສາດສະດາທູດຢ່າງແທ້ຈິງເຮົາກໍ່ຕ້ອງປະຕິບັດຕາມທ່ານ

ການຮຽກຮອງເຊີນຊວນສູ່ພຣະເຈົ້ານັ້ນຈະໄດ້ຮັບຜົນລະບຸນອັນໃຫຍ່ຫລວງ ທ່ານສາດສະດາທູດ “ນະບີ” ກ່າວວ່າ **"ຂໍສາບານນຳພຣະອົງອັລລໍຫ໌ ການທີ່ອັລລໍຫ໌ໄດ້ໃຫ້ທາງນຳແກ່ຜູ້ຫນື່ງຜ່ານທ່ານນັ້ນ ດີກວ່າໂລກທັ້ງໃບ ແລະ ສັບພະສິ່ງທັ້ງຫມົດໃນນັ້ນນຳ"**

ດັ່ງນັ້ນ ການທີ່ທ່ານເປັນສາເຫດໃຫ້ຜູ້ຫນື່ງໄດ້ຮັບທາງນຳນັ້ນດີກວ່າທີ່ທ່ານໄດ້ຄອບຄອງຊັບສົມບັດທັ້ງຫມົດໃນເທິ່ງໂລກນີ້ ທັ້ງຫມົດນີ້ພຽງແຕ່ມີຄົນຮັບອິສລາມນຳທ່ານພຽງຄົນຫນື່ງເທົ່ານັ້ນ ແລ້ວຖ້າຫາກມີຜູ້ຮັບອິສລາມກັບທ່ານຫຼາຍຄົນກໍຈະຍິ່ງເພີ່ມຄວາມດີອີກຫຼວງຫຼາຍ ຄວາມປະເສີດຢ່າງຫນື່ງຂອງການເຜີຍແຜ່ເຊີນຊວນຜູ້ອື່ນສູ່ສາສະຫນາຂອງພຣະອັລລໍຫ໌ ຄື ທ່ານນະບີກ່າວວ່າ **"ຜູ້ທີ່ຊີ້ນຳສູ່ຄວາມດີ ກໍ່ຄືຜູ້ເຮັດຄວາມດີນຳ"** ນີ້ຄືຄວາມເມດຕາຫນື່ງຂອງອັລລໍຫ໌ ຖ້າຫາກທ່ານໄດ້ຊີ້ນຳແນະນຳໃຫ້ຄົນໆ ຫນື່ງ ແລ້ວເຂົາກໍ່ຮັບອິສລາມ ທ່ານກໍ່ຈະໄດ້ຮັບຜົນລະບຸນ ຫາກເຂົາລະມາດທ່ານກໍ່ຈະໄດ້ຮັບຜົນລະບຸນການລະມາດຂອງເຂົາ ຫາກເຂົາເຮັດສິ່ງດີໃດທ່ານກໍ່ຈະໄດ້ຮັບຄວາມດີຄືກັບເຂົານຳ ເທົ່າກັບວ່າທ່ານຈະໄດ້ຮັບຄວາມດີຫຼວງຫຼາຍ ແລະ ເພີ່ມພູນຢູ່ຕະຫລອດ

ໂດຍເຫດນີ້ ຄົນດີໆ ຢ່າງຫຼວງຫຼາຍຈຶ່ງຕ້ອງຮຽກຮ້ອງໃຫ້ສູ່ສາສະຫນາຂອງພຣະອົງອັລລໍຫ໌ທັ້ງກາງເວັນ ແລະ ກາງຄືນ ໂດຍສື່ຕ່າງໆ ບໍ່ວ່າຈະເປັນງານຂຽນ, ການເວົ້າອະພິປາຍ, ການໂອ້ລົມ, ການລ້ຽງອາຫານ ແລະ ອື່ນໆອີກຢ່າງຫຼວງຫຼາຍ ພວກເຮົານັ້ນສະແຫວງຫາວິທີ່ການຕ່າງໆ ໃຫ້ໄດ້ຫຼາຍທີສຸດເທົ່າທີ່ຈະຄິດໄດ້ ເພື່ອໃຫ້ຄົນໄດ້ຮັບທາງນຳຈາກອັລລໍຫ໌ ນັ້ນຄືສາສະຫນາອິສລາມ

ໂດຍເຫດນີ້ **"ການດະວະ"** ການເຊີນຊວນຜູ້ຄົນສູ່ສາສະຫນາອິສລາມ ຈື່ງເປັນຄວາມດີທີ່ຫຍິ່ງໃຫຍ່ທີ່ສຸດຫນື່ງຢ່າງ ນຳມາສູ່ຈຸດຈົບອັນສວຍງາມໃນບັນປາຍຊີວິດຂອງຜູ້ເຮັດຄວາມດີຂໍ້ນີ້ ແລະ ເສີ່ມສ້າງຄວາມຫນັກແຫນ້ນຕໍ່ສາສະຫນາໃນໃຈຂອງຜູ້ເຮັດຫນ້າທີ່ແບບນີ້

**1. ຄວາມສຳຄັນຂອງການເຜີຍແຜ່ສາສະຫນາອິສລາມ**

1. ເຮັດໃຫ້ສາສະຫນາອິສລາມນັ້ນແຜ່ຂະຫຍາຍມີຜູ້ຮັບເຊື່ອຫຼາຍຂື້ນ ແລະ ມອບຕົວເປັນບ່າວຕໍ່ພຣະອົງອັລລໍຫ໌ຫຼາຍຂື້ນ.

2. ເປັນການໃຫ້ທາງນຳແກ່ຜູ້ຄົນ ສອນເລື່ອງສາສະຫນາໃຫ້ແກ່ເຂົາ ໃຫ້ຜູ້ຄົນຮູ້ຈັກສິ່ງທີ່ ພຣະອົງອັລລໍຫ໌ ອານຸຍາດ (ຮະລ້າລ) ແລະ ສິ່ງທີ່ພຣະອົງອັລລໍຫ໌ບໍ່ອານຸຍາດ (ຮະຣອມ) ໃຫ້ຮູ້ຈັກກອບຂອບເຂດວິໄນທີ່ພຣະອົງອັລລໍຫ໌ກຳນົດຕໍ່ມະນຸດ.

3. ເພື່ອໃຫ້ຊີວິດໄດ້ດຳເນີນໄປຢ່າງສະຫງົບສຸກ ບໍ່ວ່າຈະຢູ່ໃນດ້ານການຄ້າ, ເລື່ອງຄອບຄົວ, ເລື່ອງຂອງການມິດໄມຕີສຳພັນກັບຄົນອື່ນ.

4. ຖ້າຜູ້ຄົນຮັບຮູ້ສິນທຳທີ່ອິສລາມສອນ ກໍ່ຈະຜ່ອນຄາຍຄວາມຄິດໃນແງ່ລົບທີ່ມີນຳກັນ ຄົນແຂງແຮງຈະຊ່ວຍເຫລືອຄົນທີ່ອ່ອນແອ.

5. ທັ້ງຜູ້ຮຽກຮ້ອງ ແລະ ຜູ້ທີ່ໄດ້ຮັບຄຳຮຽກຮ້ອງໃຫ້ໄດ້ຮັບອິສລາມ ຈະໄດ້ຮັບຄວາມສຸກທັ້ງໂລກນີ້ ແລະ ໂລກຫນ້າ.

6. ຖ້າທຸກຄົນຍອມຮັບຄຳສອນຂອງສາສະຫນາອິສລາມແລ້ວ ສິດທິຕ່າງໆ ຈະໄດ້ຮັບການປົກປ້ອງ ບໍ່ວ່າຈະເປັນດ້ານຊັບສິ້ນ, ກຽດສັກສີ, ເລືອດເນື້ອ ດ້ວຍເຫດນີ້ສັງຄົມຈະໄດ້ຮັບຄວາມສະຫງົບສຸກ.

ແຕ່ການຮຽກຮອງສູ່ສາສະຫນາອິສລາມນັ້ນຕ້ອງອາໄສຄວາມຮູ້ ອັລລໍຫ໌ກ່າວວ່າ **“ຈົ່ງກ່າວ ນີ້ຄືເສັ້ນທາງຂອງເຮົາ ເຮົາ ແລະ ຜູ້ປະຕິບັດຕາມເຮົາຕ່າງຮຽກຮ້ອງສູ່ພຣະເຈົ້າດ້ວຍຫລັກຖານອັນຊັດເຈນ" (**ຍູຊຸຟ : 108) ຄຳວ່າ "ຫລັກຖານອັນຊັດເຈນ" ນີ້ຄື ການຮູ້ຈັກ ພຣະອົງອັລລໍຫ໌ ແລະ ຮູ້ຈັກຄຳສອນໃນສາສະຫນາຂອງພຣະອົງ

ດ້ວຍເຫດນີ້, ຜູ້ທີ່ຈະເຮັດຫນ້າທີ່ຮຽກຮ້ອງນັກດະວະຫ໌ ຈະຕ້ອງຮຽນຮູ້ສາສະຫນາໃນລະດັບຫນື່ງມາກ່ອນ ນັ້ນເພາະການສຶກສາຫາຄວາມຮູ້ນັ້ນຄືເສັ້ນທາງສູ່ສະຫວັນ ຜູ້ຮູ້ຈະໄດ້ຮັບຄຳຂໍອະໄພໂທດຈາກສັບພະສິ່ງໃນຊັ້ນຟ້າ ແລະ ແຜ່ນດິນ ຜູ້ຮູ້ຄືສາຍຕະກູນຂອງບັນດາສາດສະດາທູດ ທ່ານນະບີກ່າວວ່າ *"ຜູ້ໃດທີ່ເດີນທາງສະແຫວງຫາຄວາມຮູ້ ອັລລໍຫ໌ຈະໃຫ້ເສັ້ນທາງສູ່ສະຫວັນຂອງເຂົາງ່າຍຂື້ນ ມາລາອີກະຫ໌ນັ້ນຈະຫວ່າງປີກໃຫ້ກັບຜູ້ສຶກສາຄວາມຮູ້ ເນື່ອງຈາກພໍໃຈໃນຄວາມດີທີ່ເຂົາໄດ້ເຮັດ ສັບພະສິ່ງທັ້ງຫຼາຍໃນຝາກຟ້າ ແລະ ແຜ່ນດິນ ຈະຂໍການອະໄພໂທດໃຫ້ແກ່ເຂົາ ແມ້ແຕ່ປາໃນນ້ຳ*

ຄວາມປະເສີດຂອງຜູ້ຮູ້ເຫນືອກວ່າຜູ້ເຮັດຄວາມດີແຕ່ບໍ່ຮູ້ສິ່ງນັ້ນ ກໍ່ຄືຄວາມງາມຂອງດວງເດືອນເຫນືອດາວທັ້ງຫຼາຍ ຜູ້ຮູ້ນັ້ນຄືຕະກູນເຊື່ອສາຍຂອງບັນດາສາດສະດາທູດ ນັ້ນກໍ່ຍ້ອນວ່າສາດສະດາທູດທັ້ງຫມົດບໍ່ໄດ້ຖິ້ມມໍລະດົກເປັນເງີນທອງໄວ້ ແຕ່ຖິ້ມມໍລະດົກເປັນຄວາມຮູ້ ສະນັ້ນ, ໃຜທີ່ຮັບຄວາມຮູ້ນີ້ໄວ້ກໍ່ຄືຜູ້ທີ່ໄດ້ຮັບມໍລະດົກຢ່າງຢ່າງສົມບູນແນ່ນອນ

**2. ຊີວະປະຫວັດທ່ານສາດສະດາທູດມຸຮັມມັດ (ຂໍໃຫ້ອັລລໍຫ໌ໄດ້ໂປດເມດຕາ ແລະ ໃຫ້ຄວາມສັນຕິກັບທ່ານ)**

ທ່ານນະບີມູຮັມຫມັດເກີດຢູ່ເມືອງມັກກະຫ໌ ປະເທດຊາອຸດິອາລະເບຍ ປີ ຄ.ສ. 571 ໃນໄວຫນຸ່ມທ່ານເປັນທີ່ຮູ້ຈັກໃນສາຍຍາ **“ອັລອາມີນ”** ແປວ່າ **“ຜູ້ຊື່ຕຣົງ”** ເມື່ອທ່ານອາຍຸ 40 ປີ ທ່ານໄດ້ຮັບຄຳສັ່ງຈາກພຣະອົງອັລລໍຫໃຫ້ເປັນສາດສະດາທູດ ໃນ 3 ປີທຳອິດທ່ານໄດ້ເຜີຍແຜ່ແກ່ຄອບຄົວ ແລະ ພີ່ນ້ອງໃກ້ຊິດ ແລະຫມູ່ສະນິດເທົ່ານັ້ນ ຜູ້ທີ່ຮັບອິສລາມເປັນຄົນທຳອິດຄື ເມຍຂອງທ່ານ “ທ່ານຍິງຄໍດີຍະຫ໌”

ຫລັງຈາກນັ້ນອັລລໍຫກໍ່ໄດ້ສັ່ງໃຫ້ທ່ານສາດສະດາທູດເຜີຍແຜ່ຄຳສອນອິສລາມໃຫ້ມະນຸດທຸກຄົນ ໃນລະຫວ່າງ 23 ປີທີ່ທ່ານເຮັດຫນ້າທີ່ເຜີຍແຜ່ຄຳສອນອິສລາມນັ້ນ ທ່ານເປັນແບບຢ່າງທີ່ງົດງາມແກ່ຜູ້ຄົນໃນທຸກດ້ານ, ບໍ່ວ່າຈະເປັນໃນດ້ານຄວາມເປັນຜູ້ນຳ, ໃນດ້ານມາລະຍາດສິນທຳ, ການເຮັດຄວາມດີ ທ່ານເສຍຊີວິດໃນປີ ຄ.ສ. 635 ຕອນອາຍຸໄດ້ 63 ປີ

**2.1 ຊ່ວງເລີ່ມຕົ້ນຂອງການເປັນສາດສະດາທູດ**

ເມື່ອທ່ານສາດສະດາທູດອາຍຸໄດ້ເກືອບ 40 ປີ ທ່ານມັກຈະອອກຫ່າງຈາກຜູ້ຄົນໄປຢູ່ຜູ້ດຽວ ໃນພູເຂົາໃນຖ້ຳ **“ຮີຣໍຫ໌”** ໃນຄືນຫນື່ງໃນຄ່ຳຄືນຂອງເດືອນຣໍມາດອນເຊິ່ງເປັນເດືອນທີ 9 ຂອງປະຕິທິນອິສລາມ ໄດ້ມີທູດຟ້າ (ມະລາອິກະຫ໌) ທີ່ຊື່ວ່າ “ຍິບຣີລ” ມາຫາທ່ານ ພ້ອມກ່າວວ່າ “ອິກເຣາະ” ແປວ່າ “ຈົ່ງອ່ານ”

ທ່ານສາດສະດາທູດກໍ່ຕອບວ່າ “ຂ້ອຍອ່ານບໍ່ເປັນ” ທ່ານຢ້ານຫຼາຍ

ເທວະດາຍິບຣີລໄດ້ກ່າວຊ້ຳອີກ 3 ເທື່ອ ທ່ານສາດສະດາທູດກໍ່ຕອບທຸກເທື່ອວ່າ “ອ່ານບໍ່ເປັນ” ເພາະທ່ານສາດສະດາທູດນັ້ນບໍ່ເຄີຍໄດ້ຮຽນອ່ານ ຂຽນ

ແລະໃນຄັ້ງທີ່ 4 ສຸດທ້າຍຍິບຣີລກໍ່ໄດ້ກ່າວອັລກຸຣອານທີ່ມາຈາກອັລລໍຫ໌ໃຫ້ທ່ານສາດສະດາທູຕຟັງວ່າ "ຈົ່ງອ່ານ ດ້ວຍພຣະນາມພຣະເຈົ້າຂອງທ່ານ ຜູ້ຊົງສ້າງ, ຜູ້ຊົງສ້າງມະນຸດຈາກກ້ອນເລືອດ, ຈົ່ງກ່າວ ພຣະເຈົ້າຂອງທ່ານໃຈບຸນທີ່ສຸດ, ຜູ້ຊົງສອນດ້ວຍບິກ, ສອນມະນຸດໃນສິ່ງທີ່ເຂົາບໍ່ຮູ້"

(ອັລອະລັກ : 1-5)

ຫຼັງຈາກນັ້ນ, ທ່ານສາດສະດາທູດໄດ້ກັບມາເຮືອນຫາເມຍຂອງທ່ານ "ຄໍດີຍະຫ໌" ໃນຂະນະທ່ານມີຄວາມຢ້ານກົວຢ່າງຫຼາຍທີ່ທ່ານໄດ້ເຈີ ເມຍຂອງທ່ານເປັນຜູ້ທີ່ມີໄຫວພິບປັນຍາ ໄດ້ຊວນທ່ານໄປຫາຊາວອາຫຣັບຜູ້ຮູ້ຈາກຄຳພີອັນເກົ່າດັ່ງເດີມຂອງສາສະຫນາຄຣິດສະຕຽນ ແລະ ຍິວ ທ່ານນັ້ນມີຊື່ວ່າ “ວໍຣໍເກາະຫ໌ ອິບນຸ ເນົາຟັລ” ເຊິ່ງແມ່ນຄົນທີ່ເຖົ້າແກ່ອາຍຸຫຼາຍແລ້ວ ແລະ ຕາແນມບໍ່ເຫັນ ແລະ ເປັນຜູ້ມີຄວາມຮູ້ໃນພາສາເຮັບເຮີໃນພາສາຍິວ

ທ່ານຮູ້ດີວ່າເຫດການທີ່ທ່ານສາດສະດາທູດມູຮັມຫມັດເຈີນັ້ນເປັນສິ່ງທີ່ຖືກລະບຸໄວ້ໃນຄຳພີດັ່ງເດີມຂອງຍິວ ແລະ ຄຣິສະຕຽນໄວ້ແລ້ວ ວ່າຈະມີທ່ານສາດສະດາທູດຄົນສຸດທ້າຍຖືກສົ່ງມາ ທ່ານວໍຣໍເກາະຫ໌ ເລີຍຕອບກັບທ່ານສາດສະດາທູດກັບວ່າ **"ຜູ້ທີ່ມາຫາທ່ານນັ້ນຄື ທູດສະຫວັນຄົນດຽວກັນທີ່ມາຫາໂມເຊ (ສາດສະດາທູດມູຊາ) ຂ້ອຍນ່າຈະມີຊີວິດຢູ່ຈົນຮອດເວລາທີ່ຄົນຂອງທ່ານໄລ່ອອກຈາກເມືອງ"**

ທ່ານນະບີຈື່ງຖາມວ່າ "ພວກເຂົາຈະໄລ່ຂ້ອຍອອກຈາກເມືອງຫວາ?" ວໍຣໍເກາະຫ໌ ກໍ່ຕອບວ່າ "ແມ່ນ ທຸກຄົນທີ່ນຳຄຳສອນແບບດຽວກັບທ່ານຍອມຖືກທຳຮ້າຍ ຫາກວ່າຂ້ອຍຍັງມີຊີວິດຢູ່ທັນເວລານັ້ນ ຂ້ອຍກໍ່ຈະຊ່ວຍເຫລືອທ່ານແນ່ນອນ"

ຫຼັງຈາກນັ້ນຫຼາຍມື້ ທ່ານສາດສະດາທູດກໍ່ໄດ້ຍິນສຽງເອີ້ນຫາຈາກຟາກຟ້າອີກ ທູດຟ້າຍິບຣີລ (ຄັບຣິເອນ) ມາຫາທ່ານພ້ອມກັບນຳອັລກຸຣອານມາໃຫ້ທ່ານອີກຄື ໂອງການວ່າ **“ໂອ້ຜູ້ຫົ່ມຮ່າງກາຍຈົ່ງລຸກຂື້ນ ແລະ ໄປຕັກເຕື່ອນ**, **ຈົ່ງກ່າວຄວາມຫຍິ່ງໃຫຍ່ຂອງພຣະເຈົ້າຂອງທ່ານ**, **ຈົ່ງເຮັດຄວາມສະອາດເສື້ອຜ້າຂອງທ່ານ**, **ແລະ ຈົ່ງອອກຫ່າງຈາກສິ່ງສົກກະປົກ**,**”** (ອັລມຸດດັຊຊິຣ : 1-5)

ນີ້ຄືໂອງການຄຳສັ່ງໃຫ້ທ່ານສາດສະດາທູດເລີ່ມຕົນລຸກຂື້ນເຜີຍແຜ່ຄຳສອນສາສະຫນາອິສລາມຈາກພຣະເຈົ້າ ທ່ານສາດສະດາທູດມຸຮັມຫມັດໄດ້ປະຕິບັດຫນ້າທີ່ເປັນຜູ້ເຜີຍແຜ່ຄຳສອນຈາກພຣະເຈົ້າ 23 ປີ ໂດຍແບ່ງເປັນຊ່ວງເວລາທີ່ຢູ່ໃນເມືອງມັກກະຫ໌ 13 ປິ ແລະ ຢູ່ເມືອງມະດີນະຫ໌ 10 ປີ

**2.2 ການເຜີຍແຜ່ທີ່ເມືອງມັກກະຫ໌ແບ່ງອອກເປັນ 2 ໄຍລຍະ ຄື :**

1. ການເຜີຍແຜ່ແບບປິດບັງ ຫຼື ແບບລັບໆ ເປັນໄລຍະເວລາ 3 ປີ.

ເນື່ອງຈາກເມືອງມັກກະຫ໌ໃນຍຸກນັ້ນ ຮ່ວມທັ້ງແຜ່ນດິນອາຫຣັບ ແລະອານາຈັກອື່ນໆ ຂອງໂລກທັ້ງຫມົດເຕັ້ມໄປດ້ວຍຄວາມຊົ່ວ ບໍ່ມີສິນທຳ, ບູຊາຮູບປັ່ນທີ່ບໍ່ໃຫ້ຄຸນ ແລະ ບໍ່ໃຫ້ໂທດໃດໆ ໂດຍເຫດນີ້ ການຮຽກຮ້ອງສູ່ສາສະຫນາອິສລາມທີ່ສອນໃຫ້ກາບໄຫວພຣະອົງອັລລໍຫ໌ພຽງຜູ້ດຽວຈື່ງເປັນເລື່ອງທີ່ຍາກຫຼາຍ ດ້ວຍເຫດນີ້, ທ່ານສາດສະດາທູດຈື່ງຕ້ອງອາໄສການເຜີຍແຜ່ແບບຄ່ອຍເປັນຄ່ອຍໄປໂດຍເລີ່ມຕົ້ນຈາກຄອບຄົວຂອງທ່ານ ແລະ ເພື່ອນສະນິດກ່ອນ ໃຫ້ຮູ້ຈັກຄວາມຈິ່ງ

ດັ່ງນັ້ນ, ເມຍຂອງທ່ານ "ຄໍດີຍະຫ໌" ແລະຄົນຮັບໃຊ້ຂອງທ່ານ "ເຊດ" ແລະລູກພີ່ລູກນ້ອງຂອງທ່ານ "ອະລີ" ແລະ ເພື່ອນສະນິດຂອງທ່ານ "ອະບູບັກ" ຈື່ງເປັນຜູ້ຄົນທຳອິດທີ່ຕອບຮັບຄຳເຊີນຊວນສູ່ສາສະຫນາອິສລາມຂອງທ່ານສາດສະດາທູດ ຈາກນັ້ນອະບູບັກກໍ່ໄດ້ເຊີນຊວນຫມູ່ສະນິດຂອງທ່ານອີກໃຫ້ຮູ້ຈັກສາສະຫນາອິສລາມ ຈຶ່ງມີຄົນຮັບອິສລາມເພິ່ມ ບໍ່ວ່າຈະເປັນທ່ານ ອຸສມານ, ທ່ານສຸເບດ, ທ່ານອັບດຸຣເຣາະຫ໌ມານ, ທ່ານສະອັດ, ທ່ານຕອລຫະຫ໌ ແລະ ອິສລາມກໍ່ໄດ້ເຜີຍແຜ່ໃນເມືອງມັກກະຫ໌ທີ່ລະຄົນໃນຊ່ວງເວລາໄລຍະ 3 ປີນີ້ ຄົນທີ່ຮັບອິສລາມນັ້ນບ້າງຄົນກໍ່ເປັນຜູ້ຮັ່ງມີ ມີຊາດຕະກູນ, ແຕ່ບ້າງຄົນກໍ່ເປັນຄົນທຸກທີ່ສຸດ ແລະບ້າງຄົນກໍ່ເປັນທາສ

2. ການເຜີຍແຜ່ສາສະຫນາຢ່າງເປີດເຜີຍ.

ພາຍຫລັງ 3 ປີທຳອິດ, ອັລລໍຫ໌ໄດ້ສັ່ງໃຫ້ທ່ານສາດສະດາທູດເລີ່ມເຜີຍແຜ່ກັບຍາດຕິພີ່ນ້ອງທັ້ງຫມົດ ອັລລໍຫ໌ກ່າວວ່າ **"ຈົ່ງຕັກເຕືອນຍາດຕິພີ່ນ້ອງຂອງທ່ານທີ່ໃກ້ຊິດ"** (ອັຊຊຸອະຮໍ 214)

ຫຼັງຈາກນັ້ນ, ທ່ານສາດສະດາທູດຈື່ງໄດ້ຍ່າງຂື້ນມາໃນເນີນພູເຂົາຊໍຟາເພື່ອປະກາດເອີ້ນ "ຕະກູນກຸເຣຊ" ຂອງທ່ານທັ້ງຫມົດ ແລະ ສອນໃຫ້ຮູ້ຈັກພຣະເຈົ້າ ແຕ່ຄົນພວກນັ້ນກັບດູຖູກທ່ານ ທັ້ງກ່ອນຫນ້ານັ້ນເຄີຍໄວ້ເນື້ອເຊື່ອໃຈທ່ານມາຕະຫຼອດ ຄົນພວກນີ້ປະຕິເສດຄຳເຊີນຊວນທ່ານສາດສະດາທູດ ແຕ່ທ່ານສາດສະດາທູດກໍ່ບໍ່ສົນໃຈຈາກຄຳດູຖູກຈາກພວກເຫຼົ່ານີ້ພ້ອມຍັງຫນັກແຫນ້ນຕໍ່ຫນ້າທີ່ຕໍ່ການຮຽກຮ້ອງມະນຸດສູ່ຄຳສອນຂອງອິສລາມຕໍ່ໄປ

ຫລັງຈາກນັ້ນບໍ່ດົນ ເມື່ອຕະກູນກຸເຣຊເຊິ່ງແມ່ນຕະກູນຜູ້ປົກຄອງໃນເມືອງມັກກະຫ໌ໃນຍຸກນັ້ນ ແລະ ເປັນຕະກູນທີ່ມີອຳນາດສູງຂອງຊົນເຜົ່າອາຫຣັບ ແລະ ເປັນຕະກູນຂອງທ່ານສາດສະດາທູດເອງ, ພວກເຂົາເລີ່ມຮູ້ສຶກສູນເສຍອິດທິພົນຈາກການທີ່ມີຄົນພາຍໃຕ້ອິດທິພົນຫຼາຍຄົນໄປເຂົ້າຮັບອິສລາມ ຕະກູນກຸເຣຊຈື່ງນຳຄົນທີ່ຮັບອິສລາມມາລົງໂທດຢ່າງຮຸ້ນແຮງເພື່ອໃຫ້ອອກຈາກສາສະຫນາອິສລາມ ແຕ່ພວກເຂົາທຸກຄົນກໍ່ຢື່ນຍັດໃນສາສະຫນາ ແມ້ອາດຈະຕາຍກໍ່ຕາມ

ເມື່ອບໍ່ພົບເຫັນເສັ້ນທາງທີ່ຈະທຳລາຍສາສະຫນາຂອງທ່ານສາດສະດາທູດໄດ້ແລ້ວ ຕະກູນກຸເຣຊກໍ່ໄດ້ດຳເນີນການຕັດຂາດ ແລະ ປິດລອມມຸສລິມຜູ້ສັດທາທີ່ພູເຂົາແຫ່ງຫນື່ງ ການຕັດຂາດນີ້ຫມາຍເຖິງ : ບໍ່ຊື້ຂາຍ, ບໍ່ແຕ່ງງານ, ບໍ່ໂອ້ລົມນຳ ຕະກູນກຸເຣຊໄດ້ຂຽນບັນທຶກໄວ້ແລ້ວໄປຜູກໄວ້ບົ່ນອາຄານກະບະຫ໌ ການຕັດຂາດນີ້ດຳເນີນຕໍ່ໄລຍະ 3 ປີ ມຸສລິມຕ້ອງທຸກຍາກຢ່າງຫຼວງຫຼາຍເນື່ອງຈາກຂາດອາຫານ ແລະ ນ້ຳດື່ມ ທ່ານສາດສະດາທູດເຖິງຂັ້ນຕ້ອງກິນໃບໄມ້ ແຕ່ແນວນັ້ນຄົນດີບ້າງຄົນທີ່ບໍ່ໄດ້ຮັບສາສະຫນາອິສລາມກໍ່ຮູ້ສຶກສົງສານ ແລະ ແອບນຳອາຫານມາໃຫ້ຢູ່ເລື່ອຍໆ ຈົນຄົນໃນຕະກູນກຸເຣຊຄົນຫນື່ງທີ່ທົນບໍ່ໄດ້ກັບການກະທຳນິ້ໄດ້ອອກມາປະທ້ວງ ແລະ ກໍ່ໄດ້ພົບວ່າບັນທຶກການຕັດຂາດນີ້ທີ່ຖືກຜູກມັດເອົາໄວ້ຂ້າງອາຄານກະບະຫ໌ໄດ້ຂາດຫມົດແລ້ວ ໂດຍອຳນາດຈາກພຣະອົງອັລລໍຫ໌

ໃນຊ່ວງປີສຸດທ້າຍໃນການຕັດຂາດນີ້ ທ່ານສາດສະດາທູດໄດ້ຮັບຄວາມທຸກເສົ້າ ຢ່າງຫຼວງຫຼາຍທີ່ໄດ້ສູນເສຍເມຍຄົນທຳອິດຂອງທ່ານ ຄໍດີຍະຫ໌ ແລະ ລຸງຂອງທ່ານ ທີ່ຄ່ອຍປົກປ້ອງທ່ານມາຕະຫຼອດຄື “ອາບູຕໍລິບ”

**2.3 ການສອນສາສະຫນານອກເມືອງມັກກະຫ໌**

ເມື່ອທ່ານສາດສະດາທູດຮູ້ສຶກວ່າການສອນສາສະຫນາໃນເມືອງມັກກະຫ໌ບໍ່ເກີດຜົນ ທ່ານຈື່ງລອງໄປສອນສາສະຫນາໃນເມືອງຂ້າງໆ ມັກກະຫ໌ ຄື ເມືອງ "ຕໍອິຟ" ເຊິ່ງມີ "ຕະກູນສະກີຟ" ເປັນຜູ້ປົກຄອງເບິ່ງແຍ້ງ ແຕ່ສິ່ງທີ່ທ່ານໄດ້ຮັບຄືການຍຽດຍາມດູຖູກ ແລະ ຖືກໂຍນກ້ອນຫິນໄລ່ ເມື່ອທ່ານກັບມາເມືອງມັກກະຫ໌ອັລລໍຫ໌ໄດ້ປອບໂຍນທ່ານ ໂດຍໃນຂະນະທີ່ທ່ານສອນອິສລາມແກ່ຜູ້ເດີນທາງມາສະແຫວງບຸນມາເມືອງມັກກະຫ໌ທຸກປີ ປະກົດວ່າມີຄະນະຫນື່ງທີ່ມາຈາກເມືອງມະດີນະຫ໌ທາງຕອນເຫນືອຂອງມັກກະຫ໌ສົນໃຈຄຳສອນອິສລາມຂອງທ່ານ ຊາວມາດີນະຫ໌ກຸ່ມນີ້ຈຶ່ງຂໍໃຫ້ທ່ານສາດສະດາທູດສົ່ງສະຫາຍ ຫຼື ຊໍຮາບະຫ໌ຂອງທ່ານໄປເປັນຕົວແທນສອນສາສະຫນາອິສລາມທີ່ເມືອງມາດີນະຫ໌ ຫຼັງຈາກນັ້ນເມືອງມາດີນະຫ໌ກໍ່ເຕັ້ມໄປດ້ວຍຜູ້ຄົນທີ່ປ່ຽນມາຮັບສາສະຫນາອິສລາມ

**2.4 ການເຜີຍແຜ່ອິສລາມໃນເມືອງມາດີນະຫ໌**

ມຸສລິມຢ່າງຫຼວງຫຼາຍໄດ້ອົບພະຍົບຍ້າຍເຮືອນມາຢູ່ເມືອງມາດີນະຫ໌ເພື່ອຫລີກລ້ຽງຈາກການຖືກທຳລາຍຈາກຜູ້ປະຕິເສດອິສລາມໃນເມືອງມັກກະຫ໌ ແລະ ເພື່ອສ້າງດິນແດນໃຫມ່ທີ່ຈະໃຊ້ຊີວິດໄດ້ຢ່າງສະຫງົບສຸກ ບັນດາຊໍຮາບະຫ໌ ຫຼື ສະຫາຍຂອງທ່ານສາດສະດາທູດໄດ້ປະຖິ້ມບ້ານເກີດເມືອງນອນລະຖິ້ມທຸກສິ່ງທຸກຢ່າງເພື່ອອິສລາມ ອົບພະຍົບຍ້າຍມາຢູ່ເມືອງມາດີນະຫ໌ ຈົນເມືອງມັກກະຫ໌ເກືອບບໍ່ມີມຸສລິມຢູ່ເລີຍຍົກເວັ້ນທ່ານສາດສະດາທູດ ແລະ ຜູ້ສັດທາບ້າງຄົນ

ຕະກູນກຸເຣຊຈື່ງຮູ້ສຶກວ່າຕໍ່ໄປພາຍພາກຫນ້າອິສລາມນີ້ ອາດຈະມາຄອບຄອງເມືອງມັກກະຫ໌ອີກໄດ້ ຕະກູນກຸເຣຊຈື່ງປະຊຸມກັນ ແລະ ມີມະຕິໃຫ້ສັ່ງຂ້າທ່ານສາດສະດາທູດ ແຕ່ເພື່ອໃຫ້ທຸກຕະກູນຮັບຜິດຊອບໃນການຂ້າຕະກຳນີ້ຮ່ວມກັນ ທຸກຕະກູນຈະຕ້ອງນຳສົ່ງຄົນມາຮ່ວມຂ້າທ່ານສາດສະດາທູດນຳກັນໂດຍຕະກູນລະ 1 ຄົນ ເມື່ອເຮັດແນວນີ້ແລ້ວຕະກູນຂອງທ່ານສາດສະດາທູດກໍ່ບໍ່ກ້າຮຽກຮ້ອງສິດເລືອດເນື້ອໃດໆ ແຕ່ອັລລໍຫ໌ໄດ້ຊ່ວຍເຫລືອທ່ານສາດສະດາທູດ ໂດຍສັ່ງໃຫ້ທ່ານສາດສະດາທູດອົບພະຍົບຫນີ້ມາຈາກເມືອງມັກກະຫ໌ອອກມາພ້ອມຫມູ່ສະນິດຂອງທ່ານອາບູບັກ ແລະ ແອບເດີນທາງມາເມືອງມາດີນະຫ໌ ທ່ານມາຮອດ "ບ້ານກຸບາ" ອັນດັບທຳອິດ ແລະໄດ້ສ້າງມັສຍິດຢູ່ບ້ານກຸບາ

'ມັສຍິດ' ຄື ວັດ ຫຼື ໂບດຂອງສາສະຫນາອິສລາມ ເປັນສະຖານທີ່ຮ່ວມຕົວກັນເພື່ອການ ລະມາດ ແລະ ຮ່ຳຮຽນຄຳສອນສາສະຫນາ ແລະຍັງເປັນສະຖານທີ່ຮ່ວມນ້ຳໃຈຂອງມຸສລິມເປັນນຳຫນື່ງດຽວກັນ ການສ້າງມັສຍິດຄືຈຸດເລີ່ມຕົ້ນຂອງການສ້າງຊາດອິສລາມ

ຫລັງຈາກນັ້ນ, ທ່ານສາດສະດາທູດໄດ້ສ້າງມັສຍິດ “ນະບະວ” ໃນໃຈກາງເມືອງມາດີນະຫ໌ ແລະໄດ້ອອກກົດລະບຽບໃຫ້ຜູ້ອົບພະຍົບຈາກເມືອງມັກກະຫ໌ຈັບຄູ່ກັບຊາວເມືອງມາດີນະຫ໌ເປັນພີ່ນ້ອງກັນເພື່ອຊ່ວຍເຫລືອເຊິ່ງກັນແລະກັນ ນັ້ນກໍ່ຍ້ອນວ່າການສ້າງຄວາມສຳພັນໃນຫມູ່ປະຊາຊົນໂດຍມີຄວາມຮັກທີ່ມີຕໍ່ອັລລໍຫ໌ ແລະ ທ່ານສາດສະດາທູດເປັນສິ່ງຊຸກຍູ້ ຍອມເປັນຖານຮາກຂອງຊາດທີ່ແຂງແຮງ

ເມືອງມາດີນະຫ໌ຍັງຕ້ອງການການອອກກົດຫມາຍກົດລະບຽບຕ່າງໆ ທ່ານສາດສະດາທູດຈຶ່ງຂຽນຮ່າງກົດຫມາຍຂື້ນມາທີ່ທຸກຄົນໃນເມືອງມາດີນະຫ໌ຈະຕ້ອງໃຊ້ຮ່ວມກັນ, ບໍ່ວ່າຈະເປັນຄົນທີ່ອົບພະຍົບ (ຊາວມຸຮາຈິຣີນ) ຫຼື ຊາວເມືອງມາດີນະຫ໌ຜູ້ຕ້ອນຮັບ (ຊາວອັນຊໍຣ), ຮ່ວມທັ້ງຊາວຍິວທີ່ບໍ່ໄດ້ປ່ຽນຮັບການນັບຖືສາສະຫນາອິສລາມ ກົດຫມາຍທີ່ທ່ານສາດສະດາທູດອອກນີ້ເປັນຄຳສອນໂດຍກົງຈາກອັລລໍຫ໌ ມີຄວາມສຳຄັນທຽບເທົ່າລັດຖະທຳມະນູນຂອງປະເທດຕ່າງໆ ໃນປະຈຸບັນ ມີທັ້ງກົດຫມາຍຄວາມສຳພັນພາຍໃນປະເທດ ແລະ ພາຍນອກປະເທດ, ແລະມີກົດຫມາຍຄວບຄຸ້ມທຸກຫມວດມາດຕາ ບໍ່ວ່າຈະເປັນທາງດ້ານພິທີ່ທາງສາສະຫນາ, ດ້ານການຄ້າຂາຍ, ດ້ານຄອບຄົວ ຫຼື ອາຊະຍະກຳ ຫຼື ການປົກຄອງ

ລັດຖະທຳມະນູນຂອງອິສລາມນີ້ ມີຄວາມຍຸຕິທຳ ແມ້ແຕ່ກັບຜູ້ທີ່ບໍ່ໄດ້ນັບຖືສາສະຫນາ ອິສລາມ ກົດລະບຽບ 4 ຂໍ້ນີ້ທີ່ສາດສະດາທູດໄດ້ຮ່າງເອົາໄວ້ຄື :

1. ສາສະຫນາອິສລາມຍຶດຫລັກຄວາມເປັນຫນື່ງດຽວຂອງປະຊາຊົນ.

2. ສັງຄົມອິສລາມຕ້ອງຮັບປະກັນຄວາມສະຫງົບສຸກໃຫ້ກັບທຸກຄົນໃນສັງຄົມ ແຕ່ທຸກຄົນກໍ່ຕ້ອງປະຕິບັດຕາມບົດບາດຫນ້າທີ່ຂອງຕົນເອງຄືກັນ.

3. ອິສລາມມີຄວາມຍຸຕິທຳແມ້ແຕ່ໃນເລື່ອງທີ່ລະອຽດອ່ອນທີ່ສຸດ.

4. ມຸສລິມຜູ້ນັບຖືສາສະຫນາອິສລາມຈະຕ້ອງໃຊ້ຄຳສອນຂອງອັລລໍຫ໌ ແລະ ທ່ານສາດສະດາທູດ ເປັນຫລັກໃນການດຳເນີນຊີວິດ ແລະ ເປັນກົດຫມາຍ.

ເມື່ອຕະກູນໃນກຸເຣຊໃນເມືອງມັກກະຫ໌ຮູ້ເລື່ອງຄວາມສຳເລັດໃນການກໍ່ຕັ້ງຊາດຂອງທ່ານສາດສະດາທູດທີ່ເມືອງມາດີນະຫ໌ ແລະ ຢ້ານທີ່ຈະສູນເສຍອິດທິພົນຂອງຕົນໃນເມືອງມັກກະຫ໌ ຕະກູນກຸເຣຊຈຶ່ງໄດ້ຮອບຮ່ວມກອງທັບມາປຸກໂຈມຕີເມືອງມາດີນະຫ໌ຂອງທ່ານສາດສະດາທູດ ແຕ່ທ່ານສາດສະດາທູດກໍ່ໄດ້ຮັບໄຊຊະນະຢູ່ຕະຫຼອດ, ບໍ່ວ່າຈະເປັນສະໜາມຮົບບາດັຣ໌ ຫຼື ສະໜາມຮົບ ອຸຮຸດ ຫຼື ສົງຄາມສະຫນາມເພາະທີ່ຕະກູນກຸເຣຊໄດ້ຮວບຮ່ວມທັບຄົນອາຫຣັບນັບຫມື່ນມາປິດອ້ອມເມືອງມາດີນະຫ໌ກໍ່ຕາມ

**3. ການພິສິດເມືອງມັກກະຫ໌**

ຫລັງທີ່ທ່ານສາດສະດາທູດໄດ້ຮັບໄຊຊະນະໃນທຸກໆສະໜາມຮົບ ແລະ ມີຊົນເຜົ່າຫຼາກຫຼາຍໃນຄາບມະຫາສະມຸດອາຫຣັບສົ່ງຄະນະທູດມາຮັບຟັງຄຳສອນ ແລະ ຮັບສາສະຫນາອິສລາມຕາມທ່ານສາດສະດາທູດແລ້ວ, ທ່ານສາດສະດາທູດກໍ່ໄດ້ລະດົມພົນຕຽມຕົວເດີນທາງເຄື່ອນທັບມາສູ່ເມືອງມັກກະຫ໌ອັນເປັນບ້ານເກີດຂອງທ່ານ ເມື່ອທ່ານເດີນທາງມາສູ່ເມືອງມັກກະຫ໌ກໍ່ປະກົດວ່າບໍ່ມີໃຜກ້າອອກມາຕໍ່ສູ້ກັບທ່ານ ເພາະທຸກຄົນຢ້ານຈະຖືກທ່ານສາດສະດາທູດແກ້ແຄນທີ່ເຄີຍເຮັດຮ້າຍກັບທ່ານສາດສະດາທູດກ່ອນຫນ້ານັ້ນ ແຕ່ທ່ານສາດສະດາທູດເມື່ອເຂົ້າສູ່ເມືອງມັກກະຫ໌ ທ່ານໄດ້ກ່າວວ່າທ່ານອະໄພໃຫ້ທຸກຄົນທັ້ງຫມົດ ແລະ ທ່ານໄດ້ສັ່ງໃຫ້ທຳລາຍຮູບປັ່ນທັ້ງຫມົດໃນຄາບສະມຸດອາຫຣັບໂດຍສະເພາະໃນເມືອງມັກກະຫ໌

ຫຼັງຈາກນັ້ນ, ທ່ານໄດ້ຂະຫຍາຍຂອບເຂດຂອງທ່ານ ໂດຍການສົ່ງສານຫນັງສືສານໄປເຖິງກະສັດຂອງອານາຈັກຕ່າງໆ ບໍ່ວ່າຈະເປັນອານາຈັກເປີເຊຍ, ໂຣມັນ, ຫຼື ອາຟຣິກກາ ຜູ້ນຳ ຫຼື ກະສັດບ້າງຄົນກໍ່ຕອບຮັບສາສະຫນາອິສລາມໂດຍດີ, ບ້າງຄົນບໍ່ຮັບອິສລາມ ແຕ່ປະຕິບັດຕົນຢ່າງດີຕໍ່ຄະນະທູດຂອງທ່ານສາດສະດາທູດ ເຊັ່ນ ຈັກກະພັດໂຣມັນ, ແຕ່ກະສັດບ້າງຄົນກໍ່ກັບດູຖູກຄະນະທູດຂອງທ່ານສາດສະດາທູດ ເຊັ່ນ ຈັກກະພັດຂອງເປີເຊຍ.

ເມື່ອຊົນເຜົ່າຕ່າງໆ ໃນຄາບສະມຸດອາຫຣັບຮັບຮູ້ເຖິງສາສະຫນາອິສລາມກໍ່ໄດ້ສົ່ງຄະນະທູດເຂົ້າມາຍ້ຽມຍາມທ່ານ ແລະ ເຂົ້າຮັບສາສະຫນາອິສລາມກັບທ່ານ ມີຄະນະທູດຕົວແທນຈາກເຜົ່າຕະກູນຕ່າງໆຢ່າງຫຼາຍກວ່າ 70 ເດີນທາງມາຫາທ່ານຢູ່ເມືອງມາດີນະຫ໌ ຫຼັງຈາກນັ້ນທ່ານສາດສະດາທູດກໍ່ໄດ້ສົ່ງສະຫາຍຊໍຮາບະຂອງທ່ານທີ່ເປັນຜູ້ຮູ້ໄປສັ່ງສອນຢູ່ສະຖານທີ່ຕ່າງໆ ທີ່ຮັບສາສະຫນາອິສລາມ

**3.1 ເຫດການຮັດອຳລາ**

ຫລັກການປະຕິບັດທີ່ສຳຄັນທີ່ສຸດຂອງສາສະຫນາອິສລາມ ຂໍ້ 5 ຄື ພິທີ່ການໄປເຮັດຮັຈທີ່ເມືອງມັກກະຫ໌ ຫຼັງຈາກໄດ້ຮັບໄຊຊະນະສຳເລັດແລ້ວ ທ່ານສາດສະດາທູດໄດ້ປະກອບພິທີ່ຮັຈໃນປີຕໍ່ມາ ໂດຍມີຊາວອາຫຣັບຮ່ວມເຮັດພິທີ່ຮັດກັບທ່ານສາດສະດາທູດຫນື່ງແສນຄົນ ໃນຄັ້ງນັ້ນ, ທ່ານໄດ້ເຜີຍແຜ່ຄຳສອນຕໍ່ຫນ້າປະຊາຊົນທັ້ງຫມົດ ບໍ່ວ່າຈະໃນເລື່ຶອງຂອງການຫ້າມກິນດອກເບ້ຍ, ຄວາມສຳຄັນໃນການຍຶດຄຳພິອັລກຸຣອານ ແລະ ສຸນນະແນວທາງຂອງທ່ານເປັນແບບຢ່າງໃຊ້ໃນການດຳເນີນຊີວິດ, ການປະຕິບັດຕາມຄຳສອນຂອງທ່ານ ແລະ ຄຳສັ່ງຫ້າມຂອງທ່ານ, ການປົກປ້ອງ ຊີວິດ ຊັບສິ້ນ

ຫຼັງຈາກນັ້ນ, ໃນປີຕໍ່ມາທ່ານສາດສະດາທູດໄດ້ເສຍຊີວິດໃນວັນຈັນທີ່ **12 ເດືອນ ຣໍບີອຸລເອົາວັລ ຫຼື ເດືອນທີ່ 3 ຂອງປະຕິທິນອິສລາມ ເມື່ອທ່ານອາຍຸໄດ້ 63 ປີ**

**ຕໍ່ໄປນີ້ຄືການສະຫລຸບເຫດການທີ່ສຳຄັນໃນຊີວິດທ່ານສາດສະດາທູດມຸຮັມມັດ :**

ສາດສະດາມຸຮັມມັດ ລູກຊາຍອັບດຸລລໍຫ໌ ເປັນຊາວອາຫຣັບ ເກີດທີ່ເມືອງມັກກະຮ໌ ປະເທດຊາອຸດິອາລະເບຍ ໃນຕະກູນຜູ້ທີ່ມີກຽດ ສະໄຫມກ່ອນຊາວອາຫຣັບມີການປົກຄອງດ້ວຍລະບົບຊົນເຜົ່າບໍ່ມີຜູ້ນຳກະສັດ ນັບຖືສາສະຫນາຜີປູຊາຮູບປັ່ນ/ຢິວ/ຄຣິດສະຕຽນ ລາວກຳພ້າພໍ່ແລະແມ່ແຕ່ຍັງນ້ອຍ ຕອນເປັນໄວລຸ້ນລາວມີຊາຢາວ່າ "ອະມີນ" ແປວ່າຜູ້ຊື່ສັດ ລາວບໍ່ເຄີຍຂີ້ຕົວະແລະມັກບໍລິຈາກ

- ອາຍຸ 25 ປີ ແມ່ຫຍິງຜູ້ຮັ່ງມີຄົນຫນື່ງຂໍໃຫ້ທ່ານນຳກອງຂະບວນໄປຄ້າຂາຍທີ່ຊີເຣຍ ຜົນງານທ່ານເປັນທີ່ປະທັບໃຈຍ້ອນລາວບໍ່ຄົດໂກງຄືພໍ່ຄ້າຄົນອື່ນ ແລະເນື່ອງຈາກຊື່ສຽງດ້ານມາລະຍາດແລະຄວາມຊື່ສັດ ແມ່ຫຍິງຈື່ງຂໍແຕ່ງງານກັບທ່ານ

- ອາຍຸ 40 ປີ ທ່ານມັກຫລີກລ່ຽງການພົບປະຜູ້ຄົນໃນຍຸກນັ້ນທີ່ຫມົກມຸ່ນຢູ່ກັບຄວາມຊົ່ວ ໄປຢູ່ເທິງພູເຂົາ ຈົນມີເທວະດານຳຄຳສັ່ງຈາກພຣະເຈົ້າມາແຕ່ງຕັ້ງທ່ານເປັນສາດສະດາ ຫລື ນະບີ

ລະຫວ່າງນີ້ທ່ານໄດ້ເຜີຍແຜ່ສາສະຫນາກັບຄອບຄົວຄົນໃກ້ຊິດມິດສະຫາຍແບບເປັນຄວາມລັບ

- ອາຍຸ 43 ປີ ທ່ານໄດ້ເຜີຍແຜ່ສາສະຫນາຢ່າງເປີດເຜີຍ ແຕ່ຕ້ອງພົບເຈີການຕໍ່ຕ້ານຢ່າງຮຸ່ນແຮງແມ້ວ່າກ່ອນຫນ້ານີ້ ທ່ານຈະເປັນຜູ້ໄດ້ຮັບຄວາມເຄົາລົບມາຕະຫລອດກໍ່ຕາມ ຍ້ອນຄົນມີອິດທິພົນບໍ່ຢາກເສຍອຳນາດ ຜູ້ສັດທາສ່ວນໃຫຍ່ເປັນຄົນຈົນ ຫລື ທາດທີ່ບໍ່ມີອໍານາດອິດທິພົນ ບໍ່ມີໃຜປົກປ້ອງເຮັດໃຫ້ຖືກທໍ່ລະມານຢ່າງຫນັກ

- 47 ປີ ຖືກຕັດອອກຈາກຊຸມຊົນ

- 50 ປີ ເມຍແລະລຸງທີ່ປກປ້ອງລາວມາຕະຫລອດໄດ້ເສຍຊີວິດ ລາວຈື່ງລອງໄປເຜີຍແຜ່ສາສະຫນາອີກເມືອງຫນື່ງແຕ່ກໍ່ຖືກໄລ່ກັບມາ

- 51 ປີ ມີຊາວເມືອງມາດີນະຫ໌ມາເມືອງມັກກະຫ໌ ທ່ານຈື່ງໄດ້ເຜີຍແຜ່ສາສະຫນາໃຫ້ ປະກົດວ່າສ້າງຄວາມປະທັບໃຈໃຫ້ຊາວເມືອງມະດີນະຫ໌

ລະຫວ່າງນີ້ເມືອງມະດີນະຫ໌ສົ່ງທູດມາຫາທ່ານປີລະເທື່ອ ຍ້ອນຢາກຟັງພຣະທຳຄຳສອນແລະຂໍໃຫ້ທ່ານຢ້າຍໄປຢູ່ເມືອງມາດີນະຫ໌ຍ້ອນເມືອງມະດີນະຫ໌ຮັບອິດສະລາມກັນເກືອບຫມົດແລ້ວ ທ່ານຈື່ງສັ່ງໃຫ້ສະຫາຍທັ້ງຫມົດຍ້າຍໄປກ່ອນ

- 53 ປີ ລາວໄດ້ຍົກຍ້າຍໄປເມືອງມາດີນະຫ໌ເປັນເຫດການທີ່ສຳຄັນຫລາຍຂອງສາສະຫນາອິດສະລາມ ທ່ານໄດ້ສ້າງມັດສະຍິດ (ໂບດ) ເພື່ອເປັນສູນຮ່ວມຂອງຊຸມຊົນເມືອງ ແລະຂຽນກົດຫມາຍຂື້ນມາຄຸ້ມຄອງປະຊາຊົນ ສ້າງຄວາມເປັນພີ່ນ້ອງ ພ້ອມເຮັດສົນທິສັນຍາກັບຊາວຢິວ 3 ເຜົ່າໃນເມືອງທີ່ຍັງບໍ່ຮັບອິດສະລາມນຳ

ລະຫວ່າງນີ້ຊາວເມືອງມັກກະຫ໌ສົ່ງທະຫານອອກມາໂຈມຕີຕະຫລອດ ທ່ານສາດສະດາຕ້ອງກຽມຕົວປ້ອງກັນເມືອງ ແລະມັກໄດ້ຮັບໄຊຊະນະສະເໝີ

ເຜົ່າຢິວທັ້ງ 3 ຫັກຫລັງແລະຜິດສົນທິສັນຍາ ແຕ່ມີເຜົ່າຫນຶ່ງທີ່ສາດສະດາແຕ່ງງານກັບລູກສາວຫົວຫນ້າເຜົ່າເຮັດໃຫ້ຄົນທັງເຜົ່າກັບໃຈກັນມາຮັບອິດສະລາມ

ກິດຈະວັດປະຈໍາວັນຂອງທ່ານແມ່ນສອນວິໄນແລະພຣະທໍາ, ຄຸ້ມຄອງປະເທດ, ຢ້ຽມຢາມຄົນເຈັບ, ຢ້ຽມຢາມງານບຸນ, ຢ້ຽມຢາມບ້ານຫ່າງໄກ, ທ່ານເຮັດວຽກແມ້ພຽງແຕ່ງານນ້ອຍ ໆ ໃນເຮືອນຂອງພັນລະຍາທ່ານ, ທ່ານເປັນຜູ້ຊາຍທີ່ທຸກຍາກ, ສະຫາຍຂອງທ່ານບາງຄົນໄດ້ລາຍງານວ່າ ທ່ານອາໄສຢູ່ເປັນເດືອນໂດຍບໍ່ໄດ້ຈູດໄຟເພື່ອເຮັດອາຫານໂດຍອາໄສກິນຫມາກໄມ້

- 59 ປີ ເຮັດສັນຍາສະຫງົບເສິກກັບເມືອງມັກກະຫ໌

ລະຫວ່າງນີ້ລາວສົ່ງຄະນະທູດໄປເຜົ່າອາຫຣັບຕ່າງໆ ແລະອານາຈັກໃຫຍ່ໆ ເຊັ່ນໂຣມັນ ເປີເຊຍ ເພື່ອເຜີຍແຜ່ສາສະຫນາ ບາງເຜົ່າກໍ່ສົ່ງຄະນະທູດມາເຊື່ອມສຳພັນກັບລາວ

- 61 ປີ ເມືອງມັກກະຫ໌ຫັກຫລັງຜິດສັນຍາລັກບຸກໂຈມຕີຊາວມຸດສະລິມ ທ່ານຈື່ງປຸກລະດົມພົນທະຫານມາເມືອງມັກກະຫ໌ແຕ່ຊາວເມືອງກັບຕອນຮັບທ່ານ ທ່ານໃຫ້ອະໄພໃຫ້ທຸກຄົນທີ່ເຄີຍທຳຮ້າຍທ່ານ ການຊະນະເມືອງມັກກະຮ໌ເທື່ອນີ້ບໍ່ມີໃຜສູນເສຍ ຈາກນັ້ນສາດສະດາສັ່ງໃຫ້ທຳລາຍຮູບປັ່ນທັ້ງຫມົດ ລະຫວ່າງນີ້ຊາວອາຫຣັບທັ້ງຫມົດຫັນມານັບຖືສາສະຫນາອິດສະລາມ

- ອາຍຸ 63 ປີ ທ່ານສາດສະດາໄດ້ເສຍຊີວິດທີ່ເມືອງມາດີນະຮ໌ ຢູ່ບົນຕັກຂອງເມຍລາວ ແລ້ວສາດສະໜາອິດສະລາມກໍ່ໄດ້ແຜ່ຫລາຍໄປທົ່ວປະເທດອື່ນໆ

**4. ຄວາມສຳພັນຂອງທ່ານສາດສະດາທູດມູຮັມຫມັດ ແລະ ພຣະເຢຊູ**

ທ່ານສາດສະດາທູດມູຮັມຫມັດ ຄື ສາດສະດາທູດຜູ້ເຜີຍແຜ່ຄຳສອນຂອງພຣະເຈົ້າຄົນສຸດທ້າຍ ການມາຂອງທ່ານສາດສະດາທູດມຸຮັມມັດໄດ້ຮັບການບອກເລົ່າມາຈາກສາດສະດາທູດຫຼາຍທ່ານກ່ອນຫນ້າທ່ານ, ບໍ່ວ່າຈະເປັນທ່ານສາດສະດາທູດ "ອີຊາ" ຫຼື ທີ່ຮູ້ຈັກກັນມາຄື "ພຣະເຢຊູ"

ທ່ານສາດສະດາທູດໄດ້ກ່າວວ່າ *"ໃຜທີ່ເຄີຍສັດທາຕໍ່ສາດສະດາທູດອີຊາ ລູກຂອງ ມັຣຍຳ (ມາລຽມ), ຈາກນັ້ນກໍ່ສັດທາຕໍ່ເຮົາ ເຂົາຈະໄດ້ຮັບສອງຜົນລະບຸນ"* ນັ້ນກໍ່ຄື ໃຜທີ່ເຄີຍນັບຖືສາສະຫນາຄຣິດດັ່ງເດີມ (ບໍ່ແມ່ນສາສະຫນາຄຣິດທີ່ຖືກດັດແປງຄຳສອນມາແລ້ວ) ແລ້ວຫລັງຈາກນັ້ນກໍ່ມານັບຖືສາສະຫນາອິສລາມກໍ່ຈະໄດ້ຮັບຜົນລະບຸນສອງປະການນີ້ ທ່ານສາດສະດາທູດໄດ້ກ່າວອີກວ່າ *“ເຮົາຄືຜູ້ທີ່ໃກ້ຊິດສາດສະດາທູດອີຊາ ລູກຂອງ ມາລຽມ ຫຼາຍທີ່ສຸດບໍ່ວ່າໂລກນີ້ ຫຼື ໂລກຫນ້າ”* ບັນດາທ່ານສາດສະດາທູດທັ້ງຫມົດກໍ່ຄືພີ່ນ້ອງກັນ ມີຄວາມສຳພັນກັນ ເຖິງຈະມາຈາກຫຼາຍແມ່ ແລະມີສາສະຫນາດຽວກັນ ຄຳກ່າວຂອງທ່ານສາດສະດາທູດ ຫຼື ຮະດິສ ບົດນີ້ເຮັດໃຫ້ເຮົາເຫັນວ່າທ່ານສາດສະດາທູດໃຫ້ກຽດທ່ານສາດສະດາທູດອີຊາພຣະເຢຊູແບບໃດ

ໃນຄຳພີໄບເບິນບົດໂຍຮັນ 14 ຂໍ້ທີ່16 ກ່າວວ່າ **"ຝ່າຍເຮົາຈະທູນຂໍພຣະບິດາເຈົ້າ ແລະ ພຣະອົງຈະຊົງປະທານຜູ້ຊ່ວຍອີກອົງຫນື່ງໃຫ້ແກ່ພວກເຈົ້າ ເພື່ອຈະຢູ່ກັບພວກເຈົ້າຕະຫຼອດໄປ"**  ຄຳວ້າ "ຜູ້ຊ່ວຍ" ຫຼື ພາສາກຣີກວ່າ "ພະລາກະລີໂຕສ" ນັ້ນ ທີ່ແທ້ຄວນຈະແປວ່າ "ຜູ້ໄດ້ຮັບຄຳສັນລະເສີນ" ເຊິ່ງຕົງກັບຄຳວ່າ "ມຸຮັມມັດ" ໃນພາສາອາຫຣັບ ນັ້ນແປວ່າຄຳພີໄບເບິນດັ່ງເດີມຂອງສາສະຫນາຄຣິດສະຕຽນບອກເລົ່າຂອງການມາຂອງທ່ານສາດສະດາທູດມຸຮັມມັດໄວ້ແລ້ວ

ໃນບົດໂຍຮັນ 16 ຂໍ້ທີ່ 13 ຮອດຂໍ້ທີ 15 ກ່າວເຖິງວ່າ **"ຖ້າພຣະອົງນັ້ນຄືພຣະວິນຍານແຫ່ງຄວາມຈິງຈະສະເດັດລົງມາ ແລະ ພຣະອົງຈະນຳພວກເຈົ້າທັ້ງຫຼາຍໄປສູ່ຄວາມເປັນຈິ່ງທັ້ງຫມົດ ເພາະພຣະອົງຈະບໍ່ກ່າວແຕ່ຄົນດຽວ ແຕ່ພຣະອົງໄດ້ຍິນສຽງສິ່ງໄດ້ກໍ່ຈະກ່າວສິ່ງນັ້ນ ແລະ ຈະປະກາດສິ່ງທັ້ງຫຼາຍໃຫ້ເຈົ້າຮູ້ສິ່ງເຫຼົ່ານັ້ນທີ່ຈະເກີດຂື້ນ ພຣະອົງຈະໃຫ້ເຮົາຮັບສະຫງ່າລາສີເພາະພຣະອົງຈະນຳສິ່ງທີ່ເຮົາກ່າວມານັ້ນມາປະກາດໃຫ້ແກ່ພວກເຈົ້າທັ້ງຫຼາຍ."**  ຄຸນລັກສະນະທີ່ຄຳພີໄບເບິນຣ໌ກ່າວໄວ້ນີ້ສອດຄ່ອງທຸກປະການກັບຄຸນລັກສະນະຂອງທ່ານສາດສະດາທູດມຸຮັມມັດ

ໃນຄຳພີໄບເບີນ ບົດບານາບັຣ 22 ກ່າວວ່າ **"ເລື່ອງແບບນີ້ຈະມີຢູ່ຕໍ່ໄປຈົນຮອດການມາຂອງທ່ານສາດສະດາທູດມຸຮັມມັດ ເມື່ອທ່ານມາທ່ານຈະມາເປີດເຜີຍຄວາມບໍ່ຍຸຕິທຳທີ່ມີຕໍ່ຜູ້ສັດທາຕໍ່ສາສະຫນາຂອງພຣະເຈົ້າ."** ຈົ່ງຮູ້ວ່າບົດບານາບັຣໃນຄຳພີໄບເບີນນີ້ບໍ່ແມ່ນທີ່ຍອມຮັບຂອງຊາວຄຣິດສະຕຽນໂດຍສ່ວນໃຫຍ່ ເພາະກ່າວເຖິງການມາຂອງທ່ານສາດສະດາທູດມຸຮັມມັດຢ່າງແທ້ຈິ່ງ

ນອກຈາກນີ້, ຍັງມີການຄົ້ນພົບໃນບົດເອເຊຢາຍຸກກ່ອນວ່າມີຂໍ້ຄວາມວ່າ **"ເຮົາໄດ້ໃຫ້ເຈົ້າຊື່ມຸຮັມມັດ ໂອ້ມຸຮັມມັດ! ພຣະວິນຍານບໍລິສຸດຂອງພຣະເຈົ້າ ຊື່ຊອງເຈົ້າຈະມີຕະຫຼອດໄປ"** ແລະອີກຂໍ້ຄວາມໃນບົດດຽວກັນວ່າ **"ສິ່ງທີ່ເຮົາໄດ້ປະທານແກ່ເຂົາ ເຮົາບໍ່ໄດ້ປະທານໃຫ້ຜູ້ອື່ນ ຜູ້ຊື່ວ່າອະຫ໌ມັດ, ພຣະເຈົ້າໄດ້ສັນລະເສີນເຂົາຢ່າງດີທີ່ສຸດໃນພື້ນໂລກ ສັບພະສິ່ງທັ້ງຫຼາຍຕ່າງເບີກບານຖະວາຍຄວາມເປັນຫນື່ງດຽວໃຫ້ແກ່ພຣະເຈົ້າໃນທຸກໆ ພູເຂົາໃນກຽດພຣະອົງ"**

**4.1 ທ່ານສາດສະດາທູດ "ນະບີມຸຮັມມັດ" ໃນຖານະບຸກຄົນຜູ້ມີອິດທິພົນອັນດັບຫນື່ງຂອງໂລກ.**

ເມື່ອປີ 1978 “ໄມເຄິນ ເອຊ ຮາທຣ໌” ນັກດາລາສາດຊາວອັງກິດໄດ້ດີດພິມຫນັງສື "100 ບຸກຄົນຜູ້ມີອິດທິພົນທີ່ສຸດຂອງໂລກ" ໂດຍໄດ້ເລືອກໃຫ້ທ່ານສາດສະດາທູດມຸຮັມມັດຂື້ນເປັນອັນດັບທີ່ຫນື່ງຂອງໂລກດ້ວຍຫຼາຍເຫດຜົນ ຫນື່ງໃນນັ້ນຄືທ່ານສາດສະດາທູດມຸຮັມມັດໄດ້ຫຼໍຫຼອມຮ່ວມໃຈຊາວອາຫຣັບທີ່ເຄີຍແຕກແຍກ ຍາດດິນແດນຂ້າກັນເອງ ຈົນເປັນຫນື່ງດຽວສາມາດເອົາໄຊຊະນະກອງທັບທີ່ຫຍິ່ງໃຫຍ່ທີ່ສຸດໃນໂລກຍຸກນັ້ນຄືໂຣມັນ ແລະ ເປີເຊຍໄດ້. ບໍ່ແມ່ນແຕ່ຊາວອາຫຣັບ, ແຕ່ຍັງໄດ້ຮ່ວມຈິດໃຈຂອງຄົນຈາກຫຼາຍຊົນຊາດໃຫ້ເປັນຫນື່ງດຽວພາຍໃຕ້ຄຳສອນຂອງສາສະຫນາອັນດຽວກັນ, ລະມາດຫັ່ນຫນ້າໄປທາງທິດດຽວກັນ, ແລະສ້າງໃຫ້ເກີດເຫດການສຳຄັນຂອງໂລກຢ່າງຫຼວງຫຼາຍ

ຖ້າຫາກນັກຂ່າວ, ນັກຽນ, ນັກປະຫວັດສາດ ແລະ ນັກວິໄຈ ທີ່ເບິ່ງການວິເຄາະທີ່ເປັນສາຍກາງເຖິງຊີວະປະຫວັດຂອງທ່ານສາດສະດາທູດມຸຮັມມັດຕັ້ງແຕ່ໄວເດັກນ້ອຍ, ໄວຫນຸ່ມ ຈົນຮອດ ໄວຜູ້ໃຫຍ່ ແລະ ຂະນະທີ່ເຮັດຫນ້າທີ່ເປັນສາດສະດາທູດ ຈົນຮອດມື້ທ່ານເສຍຊີວິດແນ່ນອນ ພວກເຂົາຈະຄົ້ນພົບວ່າຊີວະປະຫວັດຂອງທ່ານສາດສະດາທູດມູຮັມຫມັດນັ້ນເຕັ້ມໄປດ້ວຍຄວາມເມດຕາ, ຄວາມດີ, ຄວາມຊື່ສັດ, ຄວາມຈິ່ງໃຈ, ຄວາມນອບນ້ອມ ແລະຄວາມຫຍິ່ງໃຫຍ່ຢູ່ພາຍໃນຄົນດຽວກັນ

**4.2 ຂໍ້ມູນການພັນລະນາຂອງທ່ານສາດສະດາທູດມຸຮຳມັດ.**

ທັ້ງຫມົດໂດຍລະອຽດໄດ້ຖືກບັນທຶກໄວ້ຕັ້ງແຕ່ຍຸກທ່ານສາດສະດາທູດຈົນຮອດປະຈຸບັນ ໂດຍເຫດນີ້, ນັກປັດສະຍາຊາວອິນເດຍສາດາຈານ "ລາມາກຣິດສະນະ" ໄດ້ຂຽນຫນັງສືຂອງທ່ານວ່າ "ມຸຮັມມັດ ສາດສະດາທູດ ນະບີຂອງອິສລາມ" ໂດຍໄດ້ກ່າວວ່າ : "ສາດສະດາທູດນັ້ນເປັນແບບຢ່າງທີ່ສົມບູນແບບຂອງການເປັນມະນຸດທຳມະດາຄົນຫນື່ງ"

ດຣ. ລາມາກຣິດສະນະ ຍັງໄດ້ກ່າວອີກວ່າ : "ເປັນເລື່ອງທີ່ຍາກຫຼາຍທີ່ຈະເຂົ້າເຖິງຕົວຕົນທີ່ແທ້ຈິ່ງຂອງທ່ານສາດສະດາທູດມູຮັມຫມັດ ເພາະທ່ານມູຮັມຫມັດນັ້ນເປັນທັ້ງຜູ້ເຜີຍແຜ່ສາສະໜາ, ເປັນທັ້ງນັກຮົບ, ເປັນທັ້ງພໍ່ຄ້າ, ເປັນເຈົ້າຫນ້າທີ່ລັດ, ເປັນຜູ້ຕັກເຕື່ອນ, ເປັນຜູ້ຟື້ນຟູສັງຄົມ, ເປັນຜູ້ເບິ່ງແຍ້ງເດັກກ່ຳພ້າ, ເປັນຜູ້ເບິ່ງແຍ້ງຄົນອ່ອນແອແມ່ມາຍ, ເປັນຜູ້ພິພາກສາຕັດສິ້ນ, ເປັນຜູ້ປົກຄອງ."

ທ່ານສາດສະດາທູດມູຮັມຫມັດເປັນທຸກໆ ດ້ານທີ່ກ່າວມານີ້ ແລະ ນອກເຫນືອຈາກນີ້ເທົ່ານັ້ນ ບໍ່ພໍທ່ານຍັງເດັ່ນສົມບູນແບບທີ່ສຸດໃນທຸກດ້ານ ນອກຈາກນີ້ນັກປະຫວັດສາດຍັງໄດ້ບັນທຶກໄວ້ອີກວ່າ: ທ່ານສາດສະດາທູດໃນຊ່ວງໄລຍະເວລາສັ້ນໆ 23 ປີ ທ່ານສາມາດທີ່ຈະປ່ຽນຄາບສະມຸດອາຫຣັບຈາກສັງຄົມທີ່ວຸ້ນວາຍ ມາສູ່ສັງຄົມທີ່ເປັນລະບຽບໄດ້,

- ປ່ຽນຈາກການເຄົາລົບບູຊາຮູບປັ່ນ ມາເປັນການນັບຖືພຣະເຈົ້າອົງດຽວ,

- ຈາກຄວາມວຸ້ນວາຍ ແລະ ສົງຄົມຂ້າຟັນ ມາສູ່ຄວາມເປັນພີ່ນ້ອງນຳຫນື່ງດຽວກັນ,

- ປ່ຽນຈາກສິນທຳອັນເຊື່ອມໂສມ ບໍ່ວ່າຈະເປັນນ້ຳເຫຼົ້າເມົາຢາ, ໂສເພນີ…ສູ່ຈາລິຍະທຳອັນດີງາມ,

- ປ່ຽນຈາກກຸ່ມຄົນທີ່ບໍ່ມີອາລິຍະທຳວິຊາການ ສູ່ຜູ້ເປັນເຈົ້າຂອງອາລິຍະທຳ ແລະ ໂລກແຫ່ງວິຊາການອັນດັບໂລກຂອງຍຸກກາງນັ້ນ.

ນັບຕັ້ງແຕ່ໂລກຖືກກຳເນີນມາບໍ່ເຄີຍມີການບັນທຶກໃດໆ ວ່າຈະມີຜູ້ໃດສາມາດເຮັດແບບນີ້ໄດ້ໃນໄລຍະເວລາສັ້ນໆ ນີ້ ຜູ້ທີ່ເຮັດແບບນີ້ໄດ້ຕ້ອງເປັນຜູ້ທີ່ມີຄວາມສາມາດ ແລະ ເປັນຄວາມມະຫັດສະຈັນຂອງໂລກ ເມື່ອທ່ານສາດສະດາທູດມີປິຕິສຳພັນກັບຜູ້ໃດ ທຸກຄົນຈະເຫັນເຖິງມາລະຍາດຂອງທ່ານ, ຄວາມເມດຕາ, ຄວາມຊື່ສັດ, ຄວາມຈິ່ງໃຈ, ຄວາມເອື້ອເຟື້ອເພື່ອແຜ່, ຄວາມນອບນ້ອມ, ຄວາມໃຈບຸນ, ຄວາມມີການໃຫ້ອະໄພ, ຄວາມອົດທົນ ແລະ ສິລະທຳມາລະຍາດອື່ນອີກຫຼວງຫຼາຍທີ່ທ່ານມີ

ທີ່ກ່າວມານີ້ບໍ່ແມ່ນຄຳເວົ້າແບບລອຍໆ ທີ່ໃຜຈະເວົ້າອ້າງຂື້ນມາກໍ່ໄດ້ ແຕ່ເຕັ້ມໄປດ້ວຍຫລັກຖານໃນຮູບແບບການບັນທຶກຮະດິສຂອງທ່ານສາດສະດາທູດເຊິ່ງຖ່າຍທອດກັນມາທຸກຍຸກທຸກສະໄຫມໃນຮູບແບບຂອງຫນັງສື ແລະ ການທ່ອງຈຳ ກໍ່ໃຫ້ເຮົາມາເບິ່ງຕົວຢ່າງດຽວເທົ່ານັ້ນ ກໍ່ຄືເຫດການທີ່ທ່ານສາດສະດາທູດກັບມາຕໍ່ສູ້ເອົາໄຊຊະນະເມືອງມັກກະຫ໌ສຳເລັດບໍ່ດົນກ່ອນທີ່ທ່ານຈະເສຍຊີວິດ

ທ່ານໄດ້ປະຕິບັດແບບໃດກັບຊາວເມືອງທີ່ເຄີຍເປັນສັດຕູກັບທ່ານ, ເຄີຍຕໍ່ຕ້ານຄົນຂອງທ່ານ, ພະຍາຍາມລັກຂ້າທ່ານ, ຂັບໄລ່ທ່ານ ແລະ ຍາດມິດເພື່ອນຝູງຂອງທ່ານອອກຈາກເມືອງມັກກະຫ໌ ບ້ານເກີດເມືອງນອນ, ໃຫ້ຕ້ອງລະຖິ້ມຊັບສິ້ນ ແລະ ຄອບຄົວ? ທ່ານສາດສະດາທູດປະຕິບັດແບບໃດກັບຜູ້ທີ່ເຄີຍເຮັດແບບນີ້ກັບທ່ານໃນຂະນະທີ່ທ່ານມີອຳນາດທັ້ງຫມົດໃນມື ທ່ານສາມາດເຮັດຫຍັງກໍ່ໄດ້?

ທ່ານສາດສະດາທູດໄດ້ຮວບຮ່ວມຄົນທັ້ງຫມົດທີ່ເຄີຍເປັນສັດຕູກັບທ່ານມາ ທຸກຄົນຕ່າງຢ້ານກົວ ແລະ ມາຮ່ວມຕົວຕາມຄຳສັ່ງຂອງທ່ານສາດສະດາທູດມຸຮັມມັດ ທ່ານສາດສະດາທູດຖາມພວກເຂົາວ່າ **"ຄິດບໍ່ຂ້ອຍຈະເຮັດແບບໃດກັບພວກເຈົ້າ?"**

ພວກເຂົາຕອບວ່າ **"ທ່ານເປັນພີ່ນ້ອງຜູ້ປະເສີດ ລູກຂອງຜູ້ປະເສີດ"**

ສາດສະດາທູດຈື່ງກ່າວຕອບວ່າ **"ພວກທ່ານໄປຊະ, ພວກທ່ານໄດ້ຮັບການອະໄພໂທດ ແລະ ຖືກປົດປ່ອຍແລ້ວ."**

ຜູ້ອ່ານລອງຄິດເບີ່ງວ່າມີໃຜອີກບໍ່ ທີ່ມີໃນຫນ້າປະຫວັດສາດທີ່ເຮັດແບບນີ້? ທ່ານສຳພັດເຖິງຄວາມເມດຕານີ້ບໍ່? ສາດສະດາຈານ ດຣ ລາມາກຣິດສະນະ ໄດ້ກ່າວເຖິງເຫດການນີ້ວ່າ : *"ທ່ານສາດສະດາທູດພະຍາຍາມຫລີກລ້ຽງການແກ້ແຄ້ນ ແຕ່ທ່ານພະຍາຍາມເບິ່ງເລື່ອງທີ່ທ່ານມີຕໍ່ສັດຕູຂອງທ່ານດ້ວຍສາຍຕາເປັນກາງ ແລະ ໃຫ້ອະໄພພວກເຂົາ ແຖມທີ່ຈະຍົກຈັບດາບອອກມາລົງໂທດ ໂດຍເຫດນີ້, ຊາວເມືອງມັກກະຫ໌ທັ້ງຫມົດຈື່ງເຂົ້າຮັບສາສະຫນາອິສລາມ."*

ຍ້ອນມາເບີ່ງໂລກປະຈຸບັນ ເມື່ອເຮົາອ່ານຂ່າວຕ່າງປະເທດສົງຄາມຕ່າງໆ ທີ່ເກີດຈາກຊາດມະຫາອຳນາດທີ່ເຂົ້າໄປໂຈມຕີ ຮຸກຮານປະເທດທີ່ທຸກຍາກທຸກມື້ນີ້

- ຊາດທີ່ຖືກຮຸນຮານເຫຼົ່ານີ້ຕ້ອງດອຍການພັດທະນາແບບໃດ?

- ເດັກ ຜູ້ຫຍິງ ຄົນເຖົ້າແກ່ ຖືກປະຕິບັດແບບໃດ?

- ໃນສະໄຫມຍຸກລ່າອານານິຄົມ ສັບພະຍາກອນຂອງປະເທດໄດ້ຖືກດຶງດູດໄປເທົ່າໃດ?

- ບ້ານເຮືອນຈັກຫຼັງຕ້ອງຖືກລະເບີດຖິ້ມຈາກເຄື່ອງບິນ?

- ຮ່າງກາຍທີ່ໄຮ້ວິນຍານເທົ່າໃດທີ່ຕ້ອງຖືກຝັງ ອັນເປັນສົງຄາມຈາກປະເທດມະຫາອຳນາດນັ້ນ?

ຂໍໃຫ້ເຮົານຶກສະພາບສົງຄາມໂລກຄັ້ງທີ 2, ການສັ່ງຫານຂ້າຫມູ່ໃນຣັດເຊຍ, ໃນຍີປຸ່ນ, ແລະ ສົງຄາມທີ່ມີຜູ້ເສຍຊີວິດຢ່າງຫຼວງຫຼາຍເປັນອັນດັບຕົ້ນໆ ຂອງໂລກ…ບໍ່ມີສາສະຫນາອິສລາມເຂົ້າໄປຫຍຸ້ງກ່ຽວທັ້ງຫມົດ ນັ້ນຍ້ອນວ່າທະຫານມຸສລິມປະຕິບັດຕາມທີ່ທ່ານສາດສະດາທູດມຸຮັມມັດໄດ້ປະຕິບັດໄວ້ ເມື່ອເຮົາຮູ້ເຖິງຄວາມໂຫດຮ້າຍ ແລະ ໂສກອະນາດຕະກຳທີ່ເກີດຂື້ນຈາກຊາດຕ່າງໆ ໃນປະຈຸບັນນີ້ ແລ້ວເບິ່ງໃນອີກມຸມຫນື່ງ ເຮົາຈະພົບຄວາມເມດຕາທຳ ແລະ ສິນທຳອັນສູງໃຫຍ່ທີ່ຢູ່ໃນຕົວຕົນຂອງທ່ານສາດສະດາທູດມຸຮັມມັດ

ອັລລໍຫ໌ໄດ້ກ່າວວ່າ **"ເຮົາບໍ່ໄດ້ສົ່ງທ່ານ (ສາດສະດາທູດມຸຮັມມັດ) ມາເພື່ອອື່ນໃດນອກຈາກເພຶ່ອເປັນພຣະເມດຕາໃຫ້ແກ່ສັບພະສິ່ງທັ້ງຫຼາຍ."** (ອັລອັມບິຍາ : 107)